จ.แม่ฮ่องสอน  ประชุมการเตรียมความพร้อมการต้อนรับสายการบินนกแอร์และการเชิญรัฐมนตรีว่าการกระทรวงท่องเที่ยวและกีฬาเป็นประธานเปิดงานประเพณีปอยส่างลอง
จังหวัดแม่ฮ่องสอน  ประชุมการเตรียมความพร้อมการต้อนรับสายการบินนกแอร์และการเชิญรัฐมนตรีว่าการกระทรวงท่องเที่ยวและกีฬาเป็นประธานเปิดงานประเพณีปอยส่างลอง

นายสืบศักดิ์  เอี่ยมวิจารณ์  ผู้ว่าราชการจังหวัดแม่ฮ่องสอน เป็นประธานการประชุมการเตรียมความพร้อมการต้อนรับสายการบินนกแอร์ และการเชิญรัฐมนตรีว่าการกระทรวงท่องเที่ยวและกีฬาเป็นประธานเปิดงานประเพณีปอยส่างลอง และการเตรียมต้อนรับรัฐมนตรีประจำสำนักนายกรัฐมนตรีด้วยสายการบินนกแอร์ร่วมกับสายการบินไทยสมายล์ มีความร่วมมือเที่ยวบินร่วมบริการ เส้นทางไป-กลับดอนเมืองแม่ฮ่องสอน มีวัตถุประสงค์เพื่อตอบรับนโยบายรัฐบาลที่ส่งเสริมการท่องเที่ยวเมืองรอง โดยเพิ่มเที่ยวบินไปยังจุดบินที่เป็นจังหวัดท่องเที่ยวเมืองรอง ช่วยเพิ่มรายได้และจำนวนนักท่องเที่ยวอีกทางหนึ่ง โดยจะทำการบินเที่ยวแรกในวันที่ 25 มีนาคม 2561 และในห้วงเดือนเมษายนเป็นประจำทุกปี จังหวัดแม่ฮ่องสอนมีงานวัฒนธรรมประเพณีที่สำคัญประเพณีหนึ่ง คือ การจัดงานประเพณีปอยส่างลอง ซึ่งในปี 2561 จังหวัดกำหนดจัดงานประเพณีปอยส่างลอง ในเขตพื้นที่อำเภอเมืองแม่ฮ่องสอนขึ้น ระหว่างวันที่ 3 – 6 เมษายน 2561 ณ วัดกลางทุ่ง อำเภอเมือง จังหวัดแม่ฮ่องสอน ซึ่งประเพณีปอยส่างลอง ถือเป็นงานวัฒนธรรมประเพณีประจำปีของจังหวัดแม่ฮ่องสอน เป็นงานที่ยิ่งใหญ่และมีนักท่องเที่ยวมาเยี่ยมชมเป็นจำนวนมาก ดังนั้น เพื่อเป็นการประชาสัมพันธ์ส่งเสริมการท่องเที่ยวของจังหวัด ผู้ว่าราชการจังหวัดแม่ฮ่องสอน จะเชิญรัฐมนตรีว่าการกระทรวงท่องเที่ยวและกีฬาให้เกียรติมาเป็นประธานในพิธีเปิดงานประเพณีดังกล่าว และจังหวัดแม่ฮ่องสอนมีนโยบายที่จะพัฒนาน้ำพุร้อนของจังหวัด จำนวน 6 แห่ง เพื่อส่งเสริมการท่องเที่ยวเชิงสุขภาพ ซึ่งรัฐมนตรีประจำสำนักนายกรัฐมนตรี มีกำหนดจะมาลงพื้นที่เพื่อมาดูความพร้อมในการพัฒนาน้ำพุร้อนของจังหวัดให้เป็นแหล่งท่องเที่ยวเชิงสุขภาพต่อไป